  Виталий Пронин Удмуртиысь кинологъёс но волонтёръёс.4 нунал ӵоже Ижысь «Пирогово» аэроклубын Россиысь 66 кинологъёс вожвылъяськизы. Удмуртилэн командаезлы ӧжытак гинэ ӧз удалты 3-тӥ интыозь ӝутскыны.Историысь чуръёсты тодэ ваёно ке, Россиын МЧС понна пуныосты дышетон сярысь малпаськыны кутскизы 1989-тӥ арын Армениын музъем зуркан ортчем бере. 1995-тӥ арын Сахалинын луэм бадӟым музъем зуркан дыръя, пуныос юрттэмен, куашкам юртъёс улысь 50-лэсь трос адямиос шедьтэмын вал. 1996-тӥ арын 20-тӥ июне Россиын кылдытэмын вал кинологъёслэн службазы. Кызьы вераз та службаен кивалтӥсь Елена Колпакова, выль кылдытэм ёз шоры, пе, соку тросэз оскытэк учкизы, кӧня ке ужазы ке, шуг-секытъёслы уз чидалэ но пазьгиськозы шуыса, малпазы. Но 2-3 ар ортчыса, адямиослэсь но пуныослэсь валче ужамзэс адӟыны кутскизы. Табере Россиысь ваньмаз сямен улосъёсын таӵе службаос кылдытэмын.Удмуртиын ортчем ӵошатсконлы вылӥ дунъет сётӥз Россиысь МЧС-лэн Приволжск федерал округъя кинологъёслэн службаысьтызы валтӥсь специалист Дмитрий Кирюхин.- Арлы быдэ ортчылӥсь ӵошатсконэ тамында калык ӧз люкаськылы на вал, - шуэ Дмитрий Павлович. - Устоез ним басьтон - огшоры дан гинэ ӧвӧл. Кинологъёс арлы быдэ аттестациез ортчыны кулэ, со пыр потэмъёсты гинэ та удысын ужаны лэзё. Нош вожвылъяськонын вормисе потэмъёс Россиысь огъя ӵошатсконэ пыриськозы. Пусйыны кулэ, Приволжск федерал округысь кинологъёс отын но вылӥ интыосты возё.Ижын нырысьсэ уже кутӥзы пилоттэк лобась аппаратъёсты. Спортcменъёс тросэн судьяос ваньзэс эскерыса-чакласа уг вутто, очкоосты лыдъян дыръя споръяськон учыръёс, куд-ог валамтэос кылдыло. Таӵе учыръёсы пилоттэк лобась аппаратъёс номырин воштонтэм.- Пилоттэк лобась аппаратъёс, малпасько, кинологъёслэн службаязы но луыны кулэ, - шуэ Россиысь МЧС-лэн Удмурт Республикая ёзэныз кивалтӥсь Пётр Фомин. - Пуныос борды видеокамераос яке нимысьтыз аппаратъёс юнматоно. Беспилотник пыр соос кузёзылэсь командазэс кылозы. Выль амалъёс утчан бордын ужано.Ӵошатскон 3 люкетэн ортчиз. Нырысетӥ нуналаз пуныослэсь кылзӥськемзэс но командаосты быдэсъямзэс эскеризы. Тужгес учкымонэз вал фристайл амал. Тросэз пуныос, огшоры командаосты быдэстэм сяна, циркысь пӧйшуръёс кадь асьсэды возьматӥзы, олокыӵе но трюкъёс лэсьтӥзы. Быгатонлыкенызы паймытӥзы Пермьысь пуныос. Кыкетӥ нуналаз кинологъёс бусыын но сикын ужазы: йыромем муртэ утчазы. Куинетӥ нуналаз куашкам юртъёс котыртӥ бергазы, шуге-леке шедем муртэз утчаса. Берпуметӥ вожвылъяськонзы командаен нюръяськон вал. Спасательёслэн пуныоссы визьмоесь.Пусйыны кулэ созэ но, ӵошатсконэ нырысьсэ лыктэмъёс понна бызьылон сюресъёс капчиятэмын вал.Удмуртилэсь данзэ та ӵошатсконын утизы нылъёс гинэ: Дарья Зеленина, Ирина Байгарова но Ольга Тимофеева. Бадӟым оскон вал Ольга Тимофеевалы. Угось ортчем аръёсы та выллем ӵошатсконъёсысь вормонъёсын бертылӥз. Но асьме команда вормисьёс пӧлы ӧз шедьы.- Таиз мынам кыкетӥ пуные. Нылъёслэн лусьтро эшъёссы лабрадор выжыысь, нош мынам - немецкой овчарка, - шуэ кинолог-спасатель Ольга Тимофеева. - Жассиен ми котьку огкыл шедьтӥськомы, мынэсьтым капчи мылкыдме, пальышамме адӟыса, солэн но синъёсыз ӝуало. Кылзӥськемез понна ческыт сиёнэн куноятӥсько.Командаен 4-тӥ инты басьтэмлы ум куректӥське, угось тылпулэсь утиськонъя нимысьтыз частьын кыкетӥ арзэ гинэ ужаськомы, - шуэ Ольга Тимофеева. - Эшъёсылэн ӵошатскон опытсы ӧжыт ке но, 3-тӥ интылэсь кӧня ке секундлы, очколы кылимы. Шугъяськонэ вуылӥмы, куашкам юрт бервылысь сӧсырмыны шедем муртэ утчакумы. Утчаськоно интылэн быдӟалаез 10 сюрс квадрат метр. Отын ӵын, пуштылэм куараос кылӥсько. Пуныос гинэ ӧвӧл, егит спасательёс но дэймизы.Спасательёс вӧзын кужымзэс эскеризы волонтёръёс. Кин ке нырысетӥ арзэ пыриське, кин ке - куинетӥзэ. Соос азе но чурыт куронъёс пуктэмын вал. Стартэ 17 волонтёръёс потӥзы ке, пумозяз вуыны кылдӥз куинезлы гинэ. Шумпотоно, соос пӧлысь кыкез, Анна Шалькина Рада пуныеныз но Агния Беляева Николаеныз, спасательёслы юрттӥськон вылысь нимысьтыз аттестатъёс басьтӥзы.Волонтёръёс пӧлын вормисе потӥзы Пермьысь Радислава Евдокимова но Сергей Баженов кузпалъёс. Пуныоссылы луыса ик тодматскиллям, семья кылдытӥллям. Кинологъёслэн ӵошатсконазы 2-тӥ арзэ пырисько, Удмуртие лыктӥллям 2 аресъем кыкто нылъёсынызы, Молния но Юрза пуныосынызы.4 нунал ӵоже кыстӥськем ӵошатсконын огъя командаен вормисе потӥзы Казаньысь, Пермьысь но Набережные Челны городъёсысь кинологъёс.Валентина Емельянова  